L'arbitratge respon a situacions en què les parts enfrontades no es posen d'acord en la solució més adequada i decideixen encomanar a un tercer la solució de la divergència, comprometent-se a complir la resolució que aquest dicti en forma de laude arbitral.
Les parts oposades que prenen part en un arbitratge ho fan de manera lliure, expressa i voluntària.
L'arbitratge pot ser de dret o d'equitat, en funció del perfil de l'àrbitre i dels criteris de resolució del conflicte.
A l'arbitratge de dret, l'àrbitre és un advocat en exercici i s'arriba a la resolució del conflicte mitjançant raonaments jurídics, és a dir, aplicant la norma jurídica que correspongui.
A l'arbitratge d'equitat, l'àrbitre és un expert en la matèria objecte del conflicte i emet la decisió conforme usos, costums i criteris de justícia.
D'altra banda, l'arbitratge pot ser portat a terme per un o per un número senar d'àrbitres, constituïts, en aquest cas, com a col·legi arbitral.
Per iniciar un procediment d'arbitratge cooperatiu, és necessari que les parts s'hagin obligat, prèviament, mitjançant una clàusula arbitral inserida als estatuts socials o mitjançant conveni arbitral que han d'estar formalitzats per escrit.
La demanda per a iniciar un procés d'arbitratge es presenta al Consell Superior de Cooperació o als Serveis territorials del Departament d'Empresa i Ocupació, que són els òrgans competents en matèria d'arbitratge cooperatiu i implica el dipòsit del 25% dels honoraris de l'àrbitre i de les despeses del procediment d'arbitratge.
- Les dades de la persona demandant i de la demandada (és a dir de les parts implicades al conflicte)
- Pretensions de la part demandant i documentació que consideri procedent.
- La referència a si l'arbitratge es de dret o d'equitat.
- Còpia del document on figuri la clàusula compromissòria o el conveni arbitral
- Nombre d'àrbitres que es sol·liciten i proposta de nomenament.
En cas de que les parts no facin cap nomenament d'àrbitres, el president/a del Consell Superior de Cooperació l'escull d'entre una llista d'àrbitres d'equitat i de dret.
Un cop rebuda la demanda, el Consell Superior de la Cooperació trasllada la demanda a la part demandada perquè en el termini de 10 dies manifesti la seva conformitat amb el nombre, i si escau amb la identitat dels arbitres.
La part demandada també haurà de dipositar el 25 % dels honoraris de l'arbitratge i de les despeses del procediment d'arbitratge abans de l'inici del procediment.
Les audiències tenen lloc a la seu del Consell Superior de Cooperació o a qualsevol dels serveis territorials del Departament d'Empresa i Ocupació.
El laude arbitral amb la qual es dóna per finalitzat el procediment arbitral, s'ha de dictar en un termini de 6 mesos des de la data de presentació de la contestació a la demanda.
Una vegada dictat el laude, la persona o les persones àrbitres l'hauran de lliurar al Consell de Cooperació per a la seva notificació.
El laude és la resolució amb la qual es dóna per finalitzat el procediment arbitral.
No és possible presentar una altra sol·licitud d'arbitratge o demanda judicial sobre els mateixos fets, doncs produeix efectes de cosa jutjada.
El laude arbitral té el mateix efecte que la sentència judicial i en el cas que no es compleixi es pot executar, forçosament, d'acord amb la Llei d'Enjudiciament Civil.
Els i les àrbitres són professionals de reconegut prestigi, habilitats/des com a tals pel Consell Superior de la Cooperació i especialitzats/des en economia cooperativa.
Poden ser àrbitres d'equitat o de dret.
El Consell Superior manté actualitzada una llista oberta d'àrbitres, de dret i d'equitat, especialitzats en l'àmbit cooperatiu.
Així mateix, fixa i publica a la seva web les tarifes d'honoraris dels àrbitres.